Евтим Евтимов
Звездопис

chitanka.info

Неугасени от сплетни звезди

над върховете сребърни горяха.

Дали така са греели преди,

отлъчени от земната си стряха?

Отронваха се в тъмната гора

от своето дърво небесно-звездно.

Дали там някой бог не ги разбра,

че бързаха отгоре да изчезнат?

Поискахме една да уловим,

но падаха по цялата вселена.

Дали и ние тъй ще изгорим,

като прашинки малки разпилени?

Като далечни капки от води,

внезапно пръснати в тревата плаха?

Неугасени от сплетни звезди

в угасналата нощ над нас горяха.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.